Psalam (Šarić) 62.
Upravitelju pjevačkoga zbora; za Jedutuna; psalam Davidov.

1Samo u Bogu počiva tiho duša moja; od njega mi dolazi spasenje; 

2On je jedini hridina moja i spasenje moje, branik moj, da se ne poljuljam nikada. 

3Dokle ćete napadati na čovjeka, vi svi, da ga ubijete? Kao nagnuti zid i trošnu ogradu 

4Zaista, to im je na umu, da ga sruše s visine njegove; oni ljube laž, ustima svojim blagoslivljaju, a u srcu svojem kunu. 

5Samo u Bogu počiva tiho duša moja; jer mi od njega dolazi nada 

6On je jedini hridina moja i spasenje moje, branik moj, da ne posrnem nikada. 

7U Boga je spasenje moje i slava moja; tvrdu hridinu svoju, utočište svoje nalazim u Bogu. 

8Ti narode, uzdaj se uvijek u njega! Izlijevajte pred njim srca svoja; utočište je naše Bog! 

9Djeca su čovječja samo dah, sinovi su gospodski samo varka; oni stanu na vagu gore, a svi skupa lakši su od daha. 

10 Ne oslanjajte se na nasilje! Ne stavljajte praznu nadu na otimačinu! Kad raste imetak, neka za njega ne prione srce! 

11 Jedanput reče Bog o tom, dvaput sam to čuo: "da je moć u tebe, Bože, 

12 I da je dobrota u tebe, Svemogući; jer ti svakome plaćaš po djelima njegovim. 

Psalmi (Šarić)